Хосе Ортега и Гасет

Хосѐ Ортѐга и Гасѐт (, ) е испански философ, социолог и есеист.

Той работи през първата половина на XX век, когато Испания се носи между монархизма, републиканизма и диктатурата. Наричат философията му „философия на живота“, която „се състои от отдавна скрити начала в прагматичната метафизика, вдъхновявана от Уилям Джеймс, и с общ метод от реалистичната феноменология, имитираща Едмунд Хусерл, която служи както на протоекзистенциализма му (преди появата на Мартин Хайдегер) и реалистичния му историцизъм, който е сравняван с Вилхелм Дилтай и Бенедето Кроче“.

Биография 

Роден е на 9 май 1883 година в Мадрид, Испания, в семейство от либералната буржоазия. Семейството на неговата майка притежава и издава мадридския всекидневник „Импарсиал“, където баща му Хосе Ортега и Муниля е журналист и редактор.

Първите му уроци са в Мадрид, като негови учители са Мигел Мартинес и Хосе дел Рио Лабандера. Знанията, които получава в йезуитския колеж „Мерафлорес дел Пало“ в Малага по-късно оказват сериозно влияние върху цялостното му творчество.

Завършва през 1897 година и започва да учи за кратко в Мадридския университет. През 1905 година отива в Германия, за да продължи образованието си, и посещава Лайпцигския, Берлинския и Марбургския университет. През 1914 година пише първата си книга – „Размисли за дон Кихот“. През 1916 съосновател на всекидневника „Сол“. През 1934 година публикува книгата „По повод на Галилей“ (En torno а Galileo), а през 1935 – „Историята като система“. Най-известният му текст е „Бунтът на масите“, а сборникът „Мисли за Европа“ включва статии и лекции, писани през различни периоди от първата половина на ХХ век.

Избран за депутат през 1931 година, не след дълго той се оттегля разочарован от политиката, а след началото на гражданската война през 1936 година живее в емиграция до 1948..

Хосе Ортега и Гасет умира на 18 октомври 1955 година в Мадрид на 72-годишна възраст.

Библиография 
 Естетически есета. София: Наука и изкуство, 1984, 398 с.
 Есета. т. 1 – 2. София: УИ Св. Климент Охридски, 1993.
 Бунтът на масите. Превод от испански Габриела Николова. София: УИ Св. Климент Охридски, 1993, 210 с. ISBN 954073212
 Човекът и хората. Превод от испански Емилия Ценкова. София: Наука и изкуство, 1999, 247 с. ISBN 9540202450
 Мисли за Европа. София: Прозорец, 2000, 128 с.
 Темата на нашето време. Превод от испански Стефка Кожухарова. София: Панорама, 2002, 152 с.
 Размишления върху Дон Кихот. Превод от испански Стефка Кожухарова. София: Прозорец, 2003, 126 с. ISBN 9547331132
 По повод на Галилей. Схема на кризите. София: Рива, 2004, 216 с.
 Изследвания върху любовта. Превод от испански Снежина Стефанова. Велико Търново: Фабер, 2005, 212 с.
 Безгръбначна Испания. Нахвърлени мисли за историята. Превод от испански Анна Златкова. София: Рива, 2010, 120 с. ISBN 9789543203246
 Що е философия?. Превод от испански Станимир Мичев, Венета Сиракова. София: Нов български университет, 2013, 274 с. ISBN 9789545357763
 Фантазиращото животно. София: Изток-Запад, 2014, 168 с. ISBN 6191524021 (съдържа есетата Размишления за техниката, Историята като система, Идеи и вярвания)

Външни препратки 

 „Хосе Ортега и Гасет: Неприличието да си различен и обществото“ (Откъс от есето „Бунтът на масите“, превод от испански Габриела Николова) 
 Fundación José Ortega y Gasset (Испания) 
 Fundación José Ortega y Gasset (Аржентина) 
 Holmes, Oliver, "José Ortega y Gasset", The Stanford Encyclopedia of Philosophy (Summer 2011 Edition), Edward N. Zalta (ed.) 

Испански философи
Философи от 20 век
Екзистенциализъм
Родени в Мадрид
Починали в Мадрид